***ካብ ዝኾነ ግዜ ንላዕሊ ኩሉ ዜጋ ዝዋሳኣሉ ኣተኣማማኒ መድረኽ ህንጸት ሃገርና ኤርትራ በጺሕና።***

*ሃገር ብዘይ ህዝቢ ሃገር ክብሃል ኣይከኣልን፡ ህዝቢ ብዘይ መንግስቲ ሕጊ ክህልዎ ኣይክእልን። ሕጊ ሓንቲ ሃገር ንኹሎም ዜጋታታ ዝውክል ኮይኑ ይንደፍ። ዝተነድፈ ሕጊ ምስ ጸደቐ ኣብ ተግባር ናይ ምውዓል ሓላፍነት ዝስከም መንግስቲ ይኸውን። መንግስቲ ሕጊ ተሞርኲሱ ሃገራዊ መደባት ይሰርዕ። ሃገር ትሓቕፎም ህዝቢ ኩሎም ሓደ ኣርኣእያን ድልየትን ኣሎዎም ክበሃል ኣይከኣልን። ግን ኩሎም በቲ ንኹሉ ዘማእክል ስርዓት ክቕየዱ ደሞክራሲያዊ መስርሕ እዩ። ሓሳቦም ኣይግለጹ ማለት ኣይኮነን፡፡ ንሃገራዊ ሕጊ ዝጥሕስን ኣብ ሓደጋ ዘምርሕን ክኸውን የብሉን፥ ምስ ዝኸውን ግን ብሕጊ የሕትት፥ መንግስቲ ሕጊ ሃገር ከተግብር ዝለዓለ ሓላፍነት ስለ ዘለዎ ካብ ሕጊ ወጻኢ ዝንቀሳቐሱ ዜጋታት በቲ ሕጊ ዘፍቕዶ ስጉምቲ ክወስድ ዕማሙ እዩ። ዓለም ለኻዊ ሕጊ ከኣ እዩ። ምስ ዘይወስድ ሃገር ኣብ ክንዲ ኣብ ብልጽግና ትስጉም ኣብ ሕንፍሽፍሽ ትሽመም። እዚ ዓይነት ምሕደራ ውጺኢቱ ከም ሶማል ዝነበረቶ ሃገርን ህዝብን ብዘይ መንግስቲ፡ ዝወደቐት ሃገር (Fail State) ትበሃል። ሃገርና ኤርትራ ዝወደቐት ሃገር ንክትከውን ዘይተሃንደሰ ፈተነታት ኣይነበረን። ሕጋዊት ሃገር ብሕጊ ትመሓደር ኣኽባር ሕጊ ዝኾነ ጻዕራም ህዝቢ ስለ ዘለዋ ትምኒት ሓንከርቲ ኣይተዓወተን።*

*መንግስቲ ኤርትራ ድሕሪ ነጻነቱ ምጉንጻፍ ሃገር ኣብ ምህናጽ ብዝነበሮ ትሑት ትሕዝቶ፡ ግን ከኣ ሓያል ተወፋይነትን ንጹር መደብ ዕዮን ሒዙ ተበጊሱ ኔሩ። ኣብተን ቀዳሞት ውሑዳት ናይ ናጽነት ዓመታት መስተንኽር ዝኾነ ስርሓት ሰሪሑ። ከምቲ ኣብላዕሊ ዝጠቐስኩዎ፡ ንሓገራዊ ጥርናፈ ዝኸሓዱ ምስ ጸላእቲና ተጸጊዕም ሃገር ከቕሱሉ ዝተበገሱን ብዙሕ ኣሉታዊ ሳዕቤናት ዘኸተሉ፡ ኣብ ክንዲ ረብሓ ሓፋሽ ምጥማት ብግላዊ ጥቕሞም ዝተገዝኡ መስርሕ ሃንቀውታና ሃገር ንምህናጽ ከሰናኽሉ ምስ ወያኔ ዝተሰለፉ፡ ካብኡ ሓሊፎም ናይ ምዕራባውያን፡ ብፍላይ ናይ ኣሜሪካ ዋህዮታት ብምዃን ጸረ ሃገር፡ ህዝብን መንግስትን እቕረ ዘይብሃሎ በደል ከም ዝፈጸሙን ይፍጽሙ ከም ዘለዉን ንዝኾነ ይኹን ኤርትራዊ ዘካትዕ ኣይኮነን።፡ ሕጂውን ኣብዚ በጺሕናዮ ዘሎና መድረኽ ሰላምና ተረጋጊኡ ሃገርና ብዝቐልጠፈ ናህሪ ክንሃንጽ ንብለሉ ዘሎና እዋን እቲ ናይ ምትሕኑዃል ተጻብኦታት ክተርፍ’ዩ ዝብል እምንቶ ክህልወና ዝግባ ኣይመስለንን።*

*እዚ ብድሕሪ ሕጂ ዝመጸና ብድሆታት ሕርኽራኽ ናይ ስዕረት ስለ ዝኾነ፡ ሃገሩ ክሃንጽ ንዝደሊ ኤርትራዊ ዘጠራጥር ወይ ዘስግእ ናይ ጸጥታ ኩነታት የለን። ኩልና ከምዘይንዝንግዖ ኣብ ዝሓለፈ ዓመታት እቶም ቁሩብ ትሕዝቶ ዘሎና ይትረፍ እቶም ሚልዮናት ሃብቲ ዘለዎን ኤርትራውያን ኣብ ሃገር ወፍሪ ክገብሩ ስግኣት ከምዝነበሮም ርዱእ ኮይኑ፡ ሕጅኸ እንታይ ምኽንያት ኣሎ ኣብ ወፍሪ ዘይምግባር? መንግስቲ ርእሰማል ዘለዎ ኣካል ኣይኮነን። እቶቱ ካብ ወፍሪ ኣውፈርቲ ግብሪ ብምእካብ’ዩ መደባት ሃገር ዝሰርዕ። ወይ ድማ ቢልዮናት ተለቂሑ ንዝመጽእ ዎሎዶ ዕዳ ኣሰኪሙ ሃገር ህንጻ ንህንጻ ክገብራ እንተኾይኑ እቲ ትጽቢት፡ ውጺኢቱ ካብ ንናጽነት ከነምጽእ ዘሕለፍናዮ ውርደት ንደቅና ምውራስ ማለት’ዩ። ሰብ ጸጋ መንግስቲ ምሕማይ ናይ ዱኹማት ኣተሓሳስባ እዩ ኮይኑ ይስማዓኒ። እቶም ትሑት ዓቕምታት ዘለና’ውን የብለይን ዝብል ምክንያት ድኸመት ድኣምበር ስእነት ኣይመስለንን። ምክንያቱ ኣብ ዓለም እዘን ሎሚ ብዕቤተን ዝፍለጣ ኩባንያታት ብልፍንቲ ዝተመስረታ እምበር ውልቀ ሰባት ዝመስረቱወን ዳርጋ ኣይኮናን። እንታይ ማለተይየ፡ እኩባት ሰባት በብዓቕሞም ኣጠራቒሞም ሓደ ትካል ናይ ምግባር ዓቢ ተኽእሎን ዕድላትን ኣብ ሃገርና ከምዘሎን ክንጥቀመሉ ከምዘሎናን እቲ ባብ ኩሉ ግዜ ክፉር እዩ ዘሎ።*

*መብዛሕትኡ ንዝንግዖ ነገራት ኣሎ። ሃገር ንምምጻእ ሂወት ሰባት ክከፍል ሰጋእ ዘይበላንስ፡ ወፍሪ ኣብ ሃገርና ከነውፍር ንጠራጠር ስለምንታይ? እቲ ጸረ ሃገር ዝተሰለፈ ሃገር ብእግራ ደው ከይትብል መንነቱ ዝሓኸኸ ጸረ ዕብየት ሃገር ዝቃለስ ከምቲ ኣቀዲመ ዝጠቐስኩዎ ዋህዮ ናይ ጸላእትና እዩ። እቶም ምስ ሃገርን መንግስትን ህዝብን ብሓሳብን ተግባርን እንዋሳእ ሓደ ዓቢ ዕማም ንዓወታትና ንድርዓሉ፡ ንዓለም ሓድነትናን ንሃገርና ዘለና ተደራራቢ ፍቕሪ ንገልጸሉ መስርሕ ምህናጽ ሃገር ብደቂ ሃገር ካብ ዝኾነ ግዜ ንላዕሊ እዋኑ ሕጂዩ። ኲናት ብውግእ ሲዒርና፡ ነቲ ሕጂ ዘሎ ኲናት ድኽነትን ድሕረትን ከነጥፍእ ዝተጀመሩ ወፍርታት ብናህሪ ንምስጓም እጃምና ብማሕበራት ወይ ዓቕሚ ኣሎኒ ዝብል ብውልቀ ምስታፍ ጽባሕ ዘይብሃሎ ጉዳይ እዩ። ኣብ ደገ ዘሎ ህዝቢ ኤርትራ ንሃገራዊ ወፍሪ ተወዲቡ ብዙሓት ትካላት (ኩባንያታት) ክተክል ከም ዝኽእል ጥርጥር የብለይ። ክእለት ከለና ናብ ሰብ ንዋይ ኣይንጠምት። እቲ ካብ ባዶ ትሕዝቶ ዓወት ንሓፋሽ ኢሉ ዝተንስኤ ሰውራ ዝተዓወተስ ንሕና ዘይንዕወተሉ ምኽንያት የለን። ገድልና ዓቢ ሞደል (model) ናይ ዓወት እዩ። ኣብ ኢድካ ዘሎ ቀርቂ ዳርጋ ጨርቂ ከይንኸውን። እትረፍዶ ንሕና ካልኦት ሃገራት ክጥቀማሉ እየን።*

*ሓደ ሓደ ግዜ ቅር ዘብል ዘይከሓድ ነግራት ኣሎ። እቶም ዝጠፈሹ ዝዝርግሖዎ ጸረ መትከላትና ፕሮፖጋንዳታት ብኹሉ ሸነኻት እናመከትናዮን ኣፍሸልናዮን ከሎና፡ ኣብ ገለና ስዉር ምጥርጣር ዘሕደረ ዝመስል ተርእዮታት ኣይተሳእነን። ገለ ካብቲ ተርእዮታት ሃገርና ሰላም እንተኾይኑስ---ኣብ ዓደይ ---ክገብር እየ ዝበሃል ኣበሃህላ ብዙሕ ግዜ ዝስማዕ እዩ። ኩልና ዋላውን ዓለም ዝመስከረሉ ኣብ ኤርትራ ካብ ኩለን ሃገራት ኣፍሪቃ ዋላውን ዓለም ዝሓሸ ሰላም ኣሎ። እሱ ስለ ዝኾነ ኩልና ንዛረበሉን ንኾርዓሉን ንሰርሓሉን። ስለዚ እታ “ኣብ ሃገና ሰላም እንተኾይኑስ ትብል ኣጠራጣሪት ኣበሃህላ” ሰልኲ ካብቶም ጸረ ሰላም ባእታታትን ጉጅለታትን ዝለሓኮት ኮይና ትስምዓኒ። ኣብ ሃገር እንገብሮ ወፍሪ ዓወቱ ክንድቲ ኣብ ውግእን ፍርድን እንዕወቶ ዓወታት እዩ ዘመዝግብ። ኣብ ኲናት ክንኣቱ ከሎና ክሳራታት ከምዝህልወና ፈሊጥና ኢና ንኣቱ። እቲ ዓላማ ግን ውሑድ ከፊልካ ብዙሕ ምሕፋስ’ዩ። ሓደ ንዓሰርተ ቀጺሉ ሓደ ንዕስራ ተባሂሉ እንድዩ። ከይሃብካ ዝርከብ መኽሰብ ስለ ዘየለ እኳ’ዩ። ኣብዚ ሕጂ ግዜ ኣብ ሃገና ወፍሪ ምክያድ መኽሰብ ድኣንበር ክሳራ የብሉን። ብሰንኪ ምምሕዳሩን መጽናዕቱን ዝፍጠሩ ጉድለታት ንዋናታቱ ዝምልከት ዝምልከት እዩ። ወፍሪ ክበሃል ከሎ ኩሉ ነገራት ንቁጠባ ሃገር ከዕቢ ዝክእል ማለት’ዩ። ብጸቢብ ወይ ዱሩት ኣተሓሳስባ ከይንርድኦ።*

*ኣውፈርቲ ኣይጸንሑን ዝብል ኣረዳድኣ ጌርና መታን ከይንወስዶ ኣዝዮም ብጣዕሚ ውሑዳት ዳርጋ ኣለዉ ኢልካ ክትዛረበሎም ዘየድፍር ቁጽሪ ኣውፈርቲ ጸኒሖም ኣለዉ ከኣ። ዳርጋ ኩሎም ኣብ ባንካዊ ሕሳብ ወፍሪ ዝገበሩ እዮም። እዚ ብጣዕሚ ዝምስገን ተበግሶታት እዩ። ዘተባብዕ ከኣ’ዩ። እቲ ሕጂ ዝዛረበሉ ዘለኹ ግን ወፍሪ ንሃገራዊ ዕብየት፡ ወፍሪ ንምጥፋእ ድኽነት፡ ወፍሪ ንድራዔ ሰላም፡ ወፍሪ ንፖሎቲካዊ ዓወት፡ ወፍሪ ንተወዳደርነት ምዕቡላት ሃገራት፡ ወፍሪ ንስራሕ ፈጣርነት፡ ወፍሪ ንስደት ምብቃዕ፡ ምዃኑ ኩሉ ዜጋ ተረዲኡ ብዘይ ወዓል ሕደር ጉዕዙኡ ምጅማር ማለተይ’የ። በዚ ዓይነት ሓሳብ ተሰማሚዖም ብእኩም ተጠርኒፎም ተበግሶታት ዝጀመሩ ከም ዘለዉ’ውን ይንገር ኣሎ።*

*ንምዝዛሙ እዞም ዝስዕቡ ሓሳባት ኣብ ግምት ኣእቲኻ ምጓዓዝ ጠቐምቲ ይምስለኒ፡፡ ከይተበገስካ ብሓሳብ ጥራሕ ዝሳለጥ ነገር ስለ ዘየለ። ውሑድ ከይሃብካ ብዙሕ ትርፊ ምርካብ ስለ ዘይከኣል። ንስኻ እትደልዮ ብናይ ካልኦት ኣሉታዊ ኣተሓሳስባ ከይጽሎ ምግንዛብ። ፍጥነት ግዜ ኣብ ግምት ኣእቲኻ ምስዓሩ። ልሙጽ ዝበሃል መስርሕ ስለ ዘየል ምርዳእ። ተስፋ ምቕራጽ ናይ ሃካያት ግደ ምዃኑ ምስትውዓል። ርእሰ ተኣማምነ ናብ ዝሓሰብካዮ ዓላማ ከም ዘብጽሕ ምፍላጥ። ጉድለታት መለለይን ኣራምን ምዃን።*

*ዘይሃስስ ዝኽርን ክብርን ንሰማእታትና ጽንዓትን ሞጎስን ንምክልኻል ሓይልታትና፡ ዕድመን ሙሉእ ጥዕናን ንህዝብና ዓወት ንሓፋሽ። ገብረንጉስ መስመር*

*“”ብቐጠልያ ሕብሪ ምጽሓፈይ ሙሉ ብሙሉ ንወፍሪ ድልዊ ዝኾነ ኣተኣማማኒ መድረኽ ከም ዘሎና ንምዝኽኻር’ዩ””።*